У школьнікаў, якія жадаюць удзельнічаць у Міжнародным турніры юных фізікаў, ёсць магчымасць рыхтавацца да яго на працягу ўсяго навучальнага года, паколькі з турнірнымі задачамі іх знаёмяць загадзя. Спачатку навучэнцы выпрабоўваюць свае сілы на школьных і гарадскіх (абласных) спаборніцтвах, пасля — на рэспубліканскіх. Каманда міжнароднага ўзроўню фарміруецца па выніках рэспубліканскага турніру. Традыцыйна ў ім прымаюць удзел каманды школьнікаў з усёй Беларусі. Па выніках выпрабаванняў вызначаецца чэмпіёнская група (як мінімум 15 чалавек), з якой і фарміруецца зборная (у складзе 5 чалавек), якая потым прадстаўляе краіну за мяжой. Сёлета ў нашу зборную ўваходзілі навучэнцы Ліцэя БДУ Настасся Казлова, Мікіта Акуліч, Віктар Лойка, Данііл Мнявец і Антон Сілюк.